
EIROPAS PARLAMENTA NORMATĪVĀS REZOLŪCIJAS PROJEKTS
par Padomes Lēmuma projektu par to, lai noslēgtu nolīgumu starp Eiropas Savienību, no vienas puses, un Ekvadoras Republiku, no otras puses, par sadarbību starp Eiropas Savienības Aģentūru tiesībaizsardzības sadarbībai (Eiropolu) un cīņā pret smagiem noziedzīgiem nodarījumiem un terorismu kompetentajām Ekvadoras iestādēm
(10965/2025 – C10‑0219/2025 – 2025/0120(NLE))
(Piekrišana)
Eiropas Parlaments,
–	ņemot vērā Padomes lēmuma projektu (10965/2025),
–	ņemot vērā projektu nolīgumam starp Eiropas Savienību, no vienas puses, un Ekvadoras Republiku, no otras puses, par sadarbību starp Eiropas Savienības Aģentūru tiesībaizsardzības sadarbībai (Eiropolu) un cīņā pret smagiem noziedzīgiem nodarījumiem un terorismu kompetentajām Ekvadoras iestādēm (10969/2025),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 16. panta 2. punktu, 88. pantu, kā arī 218. panta 6. punkta otrās daļas a) apakšpunkta v) punktu un 218. panta 7. punktu (C10‑0219/2025),
–	ņemot vērā Reglamenta 107. panta 1. un 4. punktu un 117. panta 7. punktu,
–	ņemot vērā Pilsoņu brīvību, tieslietu un iekšlietu komitejas ieteikumu (A10‑0000/2025),
1.	sniedz piekrišanu nolīguma slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Ekvadoras Republikas valdībai un parlamentam.

Starptautiskā organizētā noziedzība un terorisms pēc būtības ir pārrobežu parādība. Noziedzīgie tīkli, kas iesaistīti narkotiku tirdzniecībā, cilvēku tirdzniecībā, ieroču kontrabandā un nelikumīgi iegūtu līdzekļu legalizācijā, bieži darbojas visā pasaulē, izmantojot juridiskās un jurisdikcijas nepilnības, lai izvairītos no atklāšanas un kriminālvajāšanas. Šajā kontekstā īpaša nozīme ir Latīņamerikai, kas ir galvenais kokaīna audzēšanas un ražošanas reģions. Tās ostas bieži vien ir sākumpunkts tālākai transportēšanai uz Eiropas Savienību. No turienes arī cilvēki tiek tirgoti seksuālai izmantošanai un — mazākā mērā — darbaspēka ekspluatācijai, un notiek nelegālu migrantu kontrabanda uz ES, izmantojot gaisa transportu.

Pastiprināta operatīvā sadarbība un attiecīgās informācijas apmaiņa starp Eiropolu un Ekvadoru būtu svarīga, lai vērstos pret smagiem noziegumiem daudzās kopīgu interešu noziedzības jomās, un tādējādi nodrošinot augstāku drošuma līmeni mūsu sabiedrībām. Šī sadarbība starp Eiropolu un Ekvadoru jau pastāv 2023. gada oktobrī parakstītās darba vienošanās veidā. Uz Eiropolu ir nosūtīts arī Ekvadoras sadarbības koordinators. Tomēr bez iespējas apmainīties ar personas datiem tas nav efektīvs instruments cīņā pret transnacionāliem noziedzīgiem tīkliem. Šāda veida pastiprināta operatīvā sadarbība un attiecīgās informācijas apmaiņa starp Eiropolu un Ekvadoru ir svarīga, lai vērstos pret smagiem noziegumiem daudzās kopīgu interešu noziedzības jomās.

Nolīgums starp ES un Ekvadoru par sadarbību starp Eiropolu un Ekvadoras iestādēm nodrošinās šo būtisko elementu mūsu tiesībaizsardzības iestādēm. Tas ļaus apmainīties ar personas datiem, kas ir būtiski, risinot jautājumus saistībā ar noziedzniekiem. Vienlaikus tajā būs paredzēti arī vispārīgi datu aizsardzības principi, personas datu kategorijas, noteikumi par personas datu automatizētu apstrādi un tālāku nosūtīšanu. Tajā pašā laikā tajā būs ietvertas arī garantijas, piemēram, attiecībā uz piekļuves tiesībām un tiesībām uz labošanu, dzēšanu un ierobežošanu. EDAU ir izdarījis pozitīvus secinājumus, ka nolīgumā ietvertās garantijas attiecībā uz privātuma un personu pamattiesību un brīvību aizsardzību ir atbilstīgas. 

Eiropola un Ekvadoras kompetento iestāžu sadarbība ir neaizstājama, lai vērstos pret smagiem noziegumiem un terorismu. Atvieglojot izlūkdatu apmaiņu, stiprinot institucionālās spējas, saskaņojot tiesisko regulējumu un ļaujot veikt koordinētas operācijas, šī partnerība uzlabo drošību Eiropā, Latīņamerikā un citur pasaulē. Šāda sadarbība uzsver principu, ka globalizētā pasaulē kolektīva rīcība ir ne tikai izdevīga, bet arī būtiska miera un stabilitātes saglabāšanai.

<FootprintIntro>Referente, pilnībā uzņemoties visu atbildību, apliecina, ka viņa savā ziņojumā nav iekļāvusi pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no trešo valstu publisko iestāžu, tostarp šo valstu diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro> [1:  Iestāžu 2021. gada 20. maija nolīgums starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

